Predkladacia správa

	Návrh zákona o Fonde na podporu umenia a o zmene a doplnení zákona č. 434/2010 Z. z. o poskytovaní dotácií v pôsobnosti Ministerstva kultúry Slovenskej republiky v znení zákona č. 79/2013 Z. z. (ďalej len „návrh zákona“) sa predkladá na základe Plánu legislatívnych úloh vlády Slovenskej republiky na rok 2014.

V Programovom vyhlásení vlády Slovenskej republiky na roky 2012 – 2016 sa vláda Slovenskej republiky zaviazala hľadať nové možnosti a modely financovania kultúry nielen z verejných zdrojov a pretransformovať súčasný grantový systém Ministerstva kultúry Slovenskej republiky (ďalej len „ministerstvo kultúry“) na verejnú inštitúciu, ktorej príjmy, určené na podporu slovenskej kultúry, budú zákonom zabezpečené aj výnosmi z hazardných hier a lotérií.

Cieľom predloženého návrhu zákona je v súlade s Programovým vyhlásením vlády Slovenskej republiky na roky 2012 – 2016 vytvorenie inštitúcie zabezpečujúcej efektívnu podporu umeleckých aktivít, kultúry a kreatívneho priemyslu, administratívne nezávislej od ústredných orgánov štátnej správy a reprezentovanej zástupcami umeleckej obce. 

Návrhom zákona sa zriaďuje Fond na podporu umenia (ďalej len „fond“) ako verejnoprávna inštitúcia na podporu umeleckých aktivít, kultúry a kreatívneho priemyslu. Navrhovaný systém financovania umeleckých aktivít, kultúry a kreatívneho priemyslu v značnej miere nahrádza súčasný dotačný systém ministerstva kultúry na podporu kultúrnych aktivít.

Návrh zákona upravuje systém financovania umeleckých aktivít, kultúry a kreatívneho priemyslu prostredníctvom fondu, vrátane jeho organizácie a fungovania. Orgánmi fondu sú rada ako štatutárny orgán fondu, ktorý riadi jeho činnosť, dozorná komisia ako kontrolný orgán a riaditeľ, ktorý je výkonným orgánom fondu. Na posudzovanie žiadostí fond zriaďuje odborné komisie a administratívne úlohy fondu bude zabezpečovať kancelária fondu. Zloženie a fungovanie orgánov je navrhnuté tak, aby v procese rozhodovania o smerovaní základných činností fondu a o rozpočtovaní jeho zdrojov bola zastúpená predovšetkým odborná verejnosť. Nezávislosť a odbornosť rozhodovania v kľúčových orgánoch fondu posilňuje aj samotný charakter verejnoprávnej inštitúcie.

V zmysle návrhu zákona bude fond poskytovať finančné prostriedky na tvorbu, šírenie a prezentáciu umeleckých diel a reflexií, podporu medzinárodnej spolupráce v oblasti umeleckých aktivít, kultúry a kreatívneho priemyslu, na vzdelávací program v oblasti umenia, kultúry a kreatívneho priemyslu, fyzickým osobám, ktoré sa tvorivo alebo výskumne podieľajú na rozvoji umenia, kultúry alebo kreatívneho priemyslu a na podporu projektu, na ktorého realizáciu získal žiadateľ grant z Európskej únie prostredníctvom programu vytvoreného Európskou úniou pre kultúrne odvetvia a kultúrne subjekty, ktorý prispieva k praktickej realizácii cieľov Európskej únie vo vzťahu k Slovenskej republike. Finančné prostriedky bude fond poskytovať formou dotácie, štipendia alebo pôžičky za splnenia podmienok stanovených zákonom. 

Návrh zákona upravuje aj okruh žiadateľov a proces podávania žiadosti o poskytnutie finančných prostriedkov. O poskytnutí finančných prostriedkov rozhoduje riaditeľ na základe hodnotenia príslušnej odbornej komisie a finančné prostriedky poskytuje fond na základe zmluvy o poskytnutí finančných prostriedkov uzavretej so žiadateľom, ktorej náležitosti upravuje návrh zákona. 
Z hľadiska zabezpečenia efektívneho fungovania nového systému financovania umeleckých aktivít, kultúry a kreatívneho priemyslu prostredníctvom fondu je potrebné zabezpečiť a definovať aj stabilné finančné zdroje fondu. Hlavným finančným zdrojom fondu sú v zmysle návrhu zákona príspevky zo štátneho rozpočtu, ktoré budú fondu poskytované z rozpočtovej kapitoly k ministerstva kultúry. Ministerstvo kultúry bude poskytovať v rámci schválených limitov na príslušné rozpočtové obdobie podľa zákona o štátnom rozpočte fondu príspevok minimálne vo výške 10 000 000  eur. Ministerstvo kultúry bude fondu poskytovať aj osobitný príspevok, ktorý bude poskytovaný prioritne z prostriedkov uhradených do štátneho rozpočtu vo forme odvodov prevádzkovateľov hazardných hier podľa zákona č. 171/2005 Z. z. o hazardných hrách a o zmene a doplnení niektorých zákonov v znení neskorších predpisov.

Vzhľadom na to, že navrhovaný systém financovania umeleckých aktivít, kultúry a kreatívneho priemyslu prostredníctvom fondu čiastočne nahrádza doterajší dotačný systém ministerstva kultúry, upravujú sa v čl. II návrhu zákona niektoré ustanovenia zákona 
č. 434/2010 Z. z. o poskytovaní dotácií v pôsobnosti Ministerstva kultúry Slovenskej republiky v znení zákona č. 79/2013 Z. z. 

Návrh zákona je v súlade s Ústavou Slovenskej republiky, ústavnými zákonmi, zákonmi a medzinárodnými zmluvami, ktorými je Slovenská republika viazaná, ako aj s právom Európskej únie.  

Predkladaný návrh zákona nemá vplyv na životné prostredie a na informatizáciu spoločnosti. Predpokladá sa negatívny vplyv návrhu zákona na rozpočet verejnej správy a  pozitívny sociálny vplyv a vplyv na podnikateľské prostredie.

Predkladaný návrh zákona bol predmetom medzirezortného pripomienkového konania a na rokovanie Legislatívnej rady vlády SR sa predkladá s rozporom s Ministerstvom hospodárstva Slovenskej republiky.